Aloitetaan yleiskaavaan tutustuminen sammakkoperspektiivistä. Mitä tapahtuu kotikulmilleni Katajanokalla? Tämä valinta ei johdu vain nurkkakuntaisuudesta, sillä se on hyvä esimerkki siitä käsialasta, jolla yleiskaavaa tehdään.

Katajanokalle kaavaillaan yhtä uutta kortteliriviä alueelle, joka on nyt sataman aika tehottomassa käytössä ja taloyhtiöiden parkkipaikkoina.

Tämä on maankäyttöä, jota olen aina ihmetellyt. Jotenkin on saatu sataman kanssa sovituksi, että laivojen lastaamiseen riittää vähempikin maa-ala.

Katajanokalle suunnitellaan suurta pysäköintiluolaa. Täytynee kysyä lautakunnan kokouksessa, onko näillä kahdella asialla jotain tekemistä keskenään, sillä jonnekinhan ne autot on pantava, joiden parkkipaikka nyt on siinä merinäköalasta nauttimassa. Kiinnostavaa on, miten operaatio rahoitetaan. Vaikea uskoa, että nyt käytännössä ilmaiseksi pysäköivät suostuisivat maksamaan luolapaikasta käypää vuokraa.

Muuten olen sitä mieltä, että tuon pysäköintiluolan turvin Luotsikadusta voisi tehdä pihakadun!

Vaihtoehtokaavassa on Katajanokan kohdalla sama ajatus paitsi, että myös kärkeen tulisi koilliseen päin yksi korttelirivi. Se on vähän liioittelua, sillä kyllä sinne kärkeen vihervyöhyke kuuluu. Ilmaisesti vaihtoehtokaavassa on ajateltu siirtää satama kokonaan pois, koska rakentamista tulisi koko eteläreunalle.

Varmaankin tätä suunnitelmaa kavahtavat ne, joilla on nyt merinäköala, mutta jotka jatkossa katsovat naapurikorttelin seinää. Merinäköalasta nauttivien määrä ei pienene vaan kasvaa.